  Майя Бывальцева Россиысь Кун Думалэн сизьыметӥ ӧтчамаз коммунистъёс-депутатъёс пӧлын Удмуртилэсь тунсыкъёссэ утёзы выль адямиос. Элькунлэсь али ужась парламентарий 66 аресъем Николай Сапожников быръёнъёсы уз пыриськы. Иворъёсъя «Удмуртия» агентстволэн корреспондентэзлы со сярысь вераз КПРФ-лэн Удмуртиысь элькун комитетэзлэн нырысетӥ секретарез Владимир Бодров. КПРФ-лэн ӧтчамез ортчиз 25-тӥ инвожое Москва улосвылын. Отын Кун Думаысь депутатэ кандидатъёсты партилэн списокезъя но одӥг мандатъем округъёсъя юнматӥзы. Та быръёнъёсын Удмуртия коммунистъёслэн нимаз интывыл группае висъямын (кунъя соос 37, эшшо валтӥсь список), соя списоклэн нырысетӥ чураз интыяськиз Владимир Бодров. Озьы ик отчы шедизы улосвыл парламентысь КПРФ-лэн фракциезлэн кивалтӥсез, партилэн элькун комитетэзлэн кыкетӥ секретарез Владимир Чепкасов, партилэн элькун комитетэзлэн секретарез, КПРФ-лэн Глазкар ёзэтэзлэн нырысетӥ секретарез Елена Масленникова но партилэн элькун комитетэзлэн агропром ужпумъёсъя но мерлыко политикая секретарез Василий Афанасьев. Россиысь Кун Думалэн сизьыметӥ ӧтчамаз быръёнъёсы одӥг мандатъем 33 номеро Удмурт округъя коммунистъёс ӵектӥзы 44 аресъем Владимир Чепкасовез, одӥг мандатъем 34 номеро Ижкар округъя — 58 аресъем Владимир Бодровез. Кун Думаысь али депутат, промышленностья комитетлэн тӧроезлэн воштӥсез Николай Сапожников кандидатъёс пӧлын туэ ӧвӧл. 2011-тӥ арын 4-тӥ толсуре со кун парламентэ партилэн списокезъя быръемын вал. Партилэн федерал списокезлэн нырысетӥ чураз КПРФ-лэн тӧроез Геннадий Зюганов. Собере мыно космонавт Светлана Савицкая, но КПРФ-лэн Валтӥсь комитетэзлэн секретарез Юрий Афонин. Нырысетӥ дас чуръёсын озьы ик КПРФ-лэн Валтӥсь комитетэзлэн тӧроезлэн нырысетӥ воштӥсез Иван Мельников, Кун Думаысь фракцилэн координаторез Сергей Решульский, партилэн тӧроезлэн воштӥсьёсыз Владимир Кашин, Дмитрий Новиков, Нобель премилэн лауреатэз Жорес Алфёров, Кун Думаысь депутатъёс Ваха Агаев но Казбек Тайсаев. Асьсэлэн ӧтчамазы коммунистъёс одӥг мандатъем округъёсъя 225 кандидатъёсты но партилэн списокезъя 400 адямиез ӵектӥзы, быръёнъёслы программазэс юнматӥзы. Тодэ вайытом, Россиысь Кун Думае быръёнъёсы кандидатъёссэ аслаз ӧтчамаз азьвылгес юнматӥз «Единая Россия». Партилэн спиосказ пыризы 22-тӥ куартолэзе ортчытэм праймеризын вормсиьёс — Кун Думаысь депутат Андрей Исаев, Удмуртилэн тӧроезлэн но кивалтэтлэн администрацизылэн кивалтӥсез Андрей Гальцин, Россилэн азьмуртэз бордын ужась Калык возёсъя но кун службая Росси академилэн Ижкарысь филиалэзлэн кивалтӥсез Алексей Шепталин но Удмуртиысь йӧскалык политикая министр Лариса Буранова. Одӥг мандатъем округъёсъя ӵектэмын Удмуртилэн Кун Кенешысьтыз экономика политикая, промышленностья но инвестициосъя ялан ужась ӧрилэн кивалтӥсез Валерий Бузилов (33 номеро Ижкар округъя) но Россиысь наукаосъя академилэн Урал ёзэтысьтз Историяя, кылъя но литературая Удмурт институтлэн кивалтӥсез Алексей Загребин (34 номеро Удмурт округъя). Аслэсьтыз кандидатъёссэ шараяз «Справедливая Россия» но. Удмрт элькунъя но Киров улосвылъя 14 номеро улосвыл группая партилэн списоказ пыризы Кун Думаысь депутатъёс Сергей Доронин, Вадим Белоусов но Виктор Шудегов. Одӥг мандатъем округъёсъя ӵектӥзы Удмуртиысь Кун Кенешын партилэсь депутатъёслэн огазеяськонзылэсь кивалтӥсьсэ Фарид Юнусовез (33 номеро Ижкар округъя) но Виктор Шудеговез (34 номеро Удмурт округъя). Куара сётон 18-тӥ куарусёнэ ортчоз. Тегъёс: Политика Мерлык быръёнъёс КунДума  